Liverpool-modeweek verban sonbeddens | SARIE
Die Liverpool-modeweek in Engeland het verlede week nuus gemaak met 'n ongewone reël – modelle wat 'n sonbruin voorkoms verkry het deur op 'n sonbed te lê mag nie aan dié modeweek se vertonings deelneem nie.
Die organiseerders het die besluit geneem nadat die helfte van die stad se tieners tussen 15 en 17 aangedui het hulle het al sonbeddens gebruik om 'n sonbruin vel te kry, skryf die Britse koerant Daily Mail.
Dié besluit ondersteun die stadsraad van Liverpool se veldtog The look to die for, wat inwoners van dié stad aanmoedig om alternatiewe maniere te gebruik om die perfekte bruingebrande voorkoms te kry. Volgens hierdie veldtog dui navorsing daarop dat jou risiko om velkanker te kry met bykans 60% vergroot as jy voor jy 35 jaar oud is een keer 'n maand 'n sonbed gebruik. 'n Studie wat in 2009 gedoen is, dui egter daarop dat tieners in Liverpool een keer per week 'n sonbed gebruik!